Yildiz Akdogan (S), 2008-04-08:
Det er især synligt hos de allerdårligst stillede grupper i de såkaldte matchgrupper 4 og 5.
Derfor deler vi Enhedslistens bekymring om vores velfærdssamfunds fremtid.
Afskaffelsen af fattigdom er et mål i Socialdemokratiet, som vi selvfølgelig også kæmper for.
Spørgsmålet er bare, hvilke midler og initiativer der skal til for at nå dette fælles mål.
En række af de tiltag, som Enhedslisten kommer med, har vi allerede i Socialdemokratiet foreslået; det gælder afskaffelsen af kontanthjælpsloftet, starthjælpen såvel som 300-timers-reglen, der har været med til at skabe en øget ulighed og skabt en ond spiral.
Det skal forstås på den måde, at jo mindre en familie har at gøre godt med, jo sværere bliver det at klare dagligdagen, være en god rollemodel for sine børn eller have råd til huslejen.
Sidstnævnte er et reelt problem.
Fra 2002 og til i dag er antallet af udsættelsessager steget markant - faktisk fra 2.919 til 4.615 i 2007.
Flere undersøgelser peger i retning af, at der er en direkte sammenhæng mellem den øgede fattigdom og regeringens skærpede tiltag, og derfor er Socialdemokratiet fortaler for at afskaffe kontanthjælpsloftet, starthjælpen såvel som 300-timers-reglen.
Enhedslistens generelle tilgang til fattigdom er sympatisk, men virker desværre også en smule uigennemtænkt og som en her og nu-løsning.
Med hensyn til forslaget om at løfte lønnen med 2.000 kr. for de dårligst lønnede offentligt ansatte vil jeg sige, at Socialdemokratiet ikke ønsker at blande sig, så længe FOA, BUPL og Sundhedskartellet er i gang med forhandlinger med arbejdsgiversiden i Forligsinstitutionen.
Jeg mener ikke, at det påhviler Folketingets partier at blande sig i igangværende forhandlinger.
I Danmark har vi en stærk og mangeårig tradition for, at arbejdsmarkedets parter får fred til at forhandle, og den vil jeg naturligvis respektere.
Jeg undrer mig også over, at Enhedslisten ser de studerende på SU som en socialt dårligt stillet gruppe.
I Socialdemokratiet er vi naturligvis opmærksomme på, at forsørgere på SU skal have reelle muligheder for at forsørge sig selv, og vi er også villige til at diskutere, om de har midler nok.
Men når det er sagt, er det vigtigt at understrege, at Danmark er et af de eneste samfund, der økonomisk støtter sine unge i at tage en uddannelse - en model, som vi i Socialdemokratiet har kæmpet for netop ud fra devisen om, at alle skal have lige uddannelsesmuligheder, underordnet om man er fra Husum eller fra Hellerup.
Derudover kan de fleste unge supplere deres SU med erhvervsrelateret arbejde, og derfor mener jeg, at det er mere oplagt at spørge sig selv om, hvad en højere SU-sats nytter, hvis der ikke er billige ungdomsboliger til de unge.
Vi deler Enhedslistens forslag om ophævelsen af begrænsningen på sygedagpenge, men omvendt skal der være konkrete initiativer, f.eks. fra kommunen eller jobcentrene, der med målrettet indsats giver en langtidssyg muligheden for at komme tilbage, i stedet for at de bliver gemt i systemet.
Den støt stigende bureaukratisering, der skyldes regeringens kontrolpolitik, hjælper naturligvis ikke en socialrådgiver, som er tvunget til at bruge 75 pct. af sin tid på afrapportering frem for på tilbud til langtidssyge eller andre.
En ny rapport fra Københavns Kommune peger på en ny gruppe af fattige.
30 pct. af indvandrere og efterkommere lever under fattigdomsgrænsen i København.
Eksperter anbefaler bl.a. nuancerede uddannelsestilbud, målrettet indsats med tilbud om aktiviteter til børn og unge i vuggestuer, børnehaver, skoler, klubber m.m., ligesom der skal sættes ind med bl.a. kulturelle tilbud og arbejdsmuligheder.
Som opposition skal vi se på både metoderne og midlerne til at opnå det fælles mål om bekæmpelse af fattigdom og ulighed, og derfor skal vores grundlæggende tilgang ikke blot være af økonomisk art, men vi bør også se på den sociale struktur, der indirekte er med til at fastholde eller skabe fattigdom.
Enhedslistens udgangspunkt er sympatisk, men forslaget er desværre også for ufokuseret og utilstrækkeligt i sine metoder, til at Socialdemokratiet kan støtte det.